Maanle, October 10
Bɛzinza, ɔluakɛ sonla Ra ne ɛlɛba wɔ mekɛ mɔɔ bɛ nye ɛnla la.—Luku 12:40.
Ɔka ekyi Gyisɛse wu la, ɔbɔle ye ɛdoavolɛma ne kɔkɔ fane nsa wɔ ahenle “mɔɔ sie ɛtane ewiade ɛhye” la anwo. (Dwɔn 12:31; 14:30; 16:11) Ɛnee Gyisɛse ze kɛ Abɔnsam bamaa menli adwenle ahɔ awozinli nu amaa yeabɛlabɛla bɛ na bɛannwu kɛzi Nyamenle ngapezo ne mɔ mɔɔ fale kenle bie anwo la ɛlɛba nu ndɛndɛ la. (Zɛf. 1:14) Seetan ɛlɛdua adalɛ ɛzonlenlɛ zo azi menli adwenle ne anye. Saa ɛ nee awie mɔ bɔ adawu a, duzu a ɛnwu ye a? Asoo Abɔnsam ɛtɛsinle ‘bɛdabɛ mɔɔ bɛnlie bɛnli la adwenle ne anye’ dɛbadɛba mɔɔ bɛnnwu kɛ ewiade ɛhye awieleɛ ne ɛbikye na kɛkala Kelaese ɛlɛdi Nyamenle Belemgbunlililɛ ne azo Belemgbunli ɔ? (2 Kɔl. 4:3-6) Wɔ ɛleka dɔɔnwo, saa yɛlɛka kɛzi ewiade ɛhye ɛlɛkɔ ye la anwo edwɛkɛ yɛahile menli a, anyetele ti bɛndie yɛ. Mmamaa anyetele mɔɔ awie mɔ bayɛ la maa ɛ sa nu to kɛ ɛbazinza. Ɛze mɔɔ le kpalɛ la. w16.07 2:11, 12
Kule, October 11
Ɔwɔ kɛ bɛ nuhua ko biala kulo ɔ ye kɛ ɔdaye ɔ nwo; na yelɛ noko nyia ɛbulɛ kpole maa ɔ hu.—Ɛfɛ. 5:33.
Saa atɔfolɛ raalɛ bagyinla ɔ hu anyunlu wɔ bɛ atɔfolɛlielɛ kenle ne a, kɛzi bɛ nye die la, yɛnnwu kɛzi yɛka ye a. Folɛdulɛ kpalɛ wɔ Nyamenle Edwɛkɛ ne anu maa menli mɔɔ bɛkulo kɛ bɛgya la, ɔluakɛ agyalɛ Hyehyɛvolɛ ne kpondɛ kɛ awie biala mɔɔ ɔbagya la agyalɛ yɛ kpalɛ na ɔ nye die. (Mrɛ. 18:22) Noko eza Baebolo ne ka ye wienyi kɛ saa alesama mɔɔ bɛnli munli la gya a, bɛ nwo “kyele bɛ.” (1 Kɔl. 7:28) Kɛ ɔkɛyɛ na anwongyelelɛ ɛhye azo ade ɛ? Na duzu a bamaa Kilisienema agyalɛ ayɛ kpalɛ a? Baebolo ne si zolɛ kɛ ɛlɔlɛ nwo hyia kpalɛ. Awie nganeɛdelɛ mɔɔ bɛdwenle nwo la (Giliki, phi·liʹa) anwo hyia kpalɛ wɔ agyalɛ nu. Raalɛ nee nrenyia avinli ɛlɔlɛ (eʹros) maa bɛ nye die, yɛɛ saa ngakula finde abusua ne anu a, ɔwɔ kɛ bɛnyia ɛlɔlɛ (stor·geʹ) bɛmaa abusua ne. Noko, ɛlɔlɛ mɔɔ gyi ngyinlazo zo la (a·gaʹpe) maa agyalɛ yɛ kpalɛ. w16.08 2:1, 2
Yalɛ, October 12
Nea ɛ nwo nee wɔ ngilehilelɛ ne boɛ dahuu.—1 Tim. 4:16.
Ɛnee Timote le Belemgbunlililɛ edwɛkpakavolɛ mɔɔ bɔ mɔdenle dɛba. Noko saa ye ɛzonlenlɛ gyima ne banyia anyuhɔlɛ a, ɔwɔ kɛ ɔnea ye “ngilehilelɛ ne boɛ.” Ɛnee ɔnle kɛ ɔmaa ɔ nye da kɛ kɛzi ɔka edwɛkɛ ne dɛba la baha menli ne ahonle. Saa ye edwɛkɛ ne baha bɛ ahonle a, ɛnee ɔwɔ kɛ ye ngilehilelɛ ne di bɛ ngyianlɛ nwo gyima. Kɛ Belemgbunlililɛ edwɛkpakavolɛma la, zɔhane a ɔwɔ kɛ yɛyɛ a. Saa yɛlɛyɛ azua nu daselɛlilɛ a, yɛnda yɛndo menli wɔ sua nu. Wɔ ɛleka bie mɔ, yɛngola yɛngɔ azua mɔɔ bɛdo nwolɛ bane la anu. Saa zɔhane a ɔde wɔ wɔ ɛkɛ ne a, ɛnee suzu ndenle ngakyile mɔɔ ɛbahola wɔalua zo wɔabɔ edwɛkpa ne nolo la anwo. Bagua nu daselɛlilɛ noko le adenle kpalɛ ko mɔɔ yɛdua zo yɛbɔ edwɛkpa ne nolo a. Alasevolɛ dɔɔnwo ɛlɛyɛ gyima ɛhye bie na yezo ma dɔɔnwo. Bɛka edwɛkɛ ne bɛkile menli wɔ keteke nee kale agyinlaleɛ, gua nu nee nwɔhoa ɛlilɛ ɛleka yɛɛ ɛleka ngakyile. w16.08 3:14-16
ssw_Latn bam_Latn twi_Latn zul_Latn bam_Latn twi_Latn zul_Latn twi_Latn twi_Latn